open-index/open-wikipedia-markdown huggingface dataset:
פרוהר

שמאל|ממוזער|250px|פרוהר
**פרוהר** (בפרסית: **فروهر**) הוא אחד מסמליה של איראן העתיקה והסמל המרכזי של הדת הזורואסטרית. הסמל, ובעיקר מרכיב הדיסק המכונף שבו, לקוח מתרבויות שכנות כמו סמלו של האל האשורי, תרבות מצרים העתיקה ותרבויות מסופוטמיה. 
המילה נהגית בשלוש דרכים שונות: fravahar, foruhar או faravahar. זוהי מילה בפהלווית.

## מקורות ופירושים
# המקור הראשון מגיע מהמילה הפרסית העתיקה (אווסטית, השפה בה כתובות האווסטות, כתבי הקודש של הדת הזורואסטרית) – fravarane, שפירושה "בחירה" או "אני בוחר". הבחירה בדת הזורואסטרית היא תמיד בין הטוב והרע, לבחירה זו יש ביטוי נרחב ברכיבי הסמל.
# המקור השני מגיע מהמילה fravarti או fravashi שפירושה הוא "שומר הרוח" (guardian spirit). לפרושי יש תפקיד זהה לתפקידם של המלאכים בנצרות. 
# לפי האמונה האיראנית הקדומה, כל אדם מורכב משניים או שלושה יסודות: 
:* היסוד הפיזי (שממנו נוצר הגוף) נקרא בפהלווית תן-גוהר.
:* היסוד הרוחני (שממנו נוצרות הנשמה והנפש) נקרא באווסטית פרושי ובפהלווית פרוהר.
:* לאנשים גדולים מבחינה פיזית יש גם יסוד שלישי הנקרא חורה – שניתן לתרגמו כהדר או כתפארת.

## מבנה הסמל
הסמל בנוי משישה אלמנטים עיקריים:

# דמות אנושית גברית – נועדה לסמל את הנשמה האנושית. יש הגורסים שהזקן הארוך מעיד על בגרות פיזית ומכאן על חוכמה. יש האומרים שהאיש המופיע במרכזו של הסמל, האוחז בדסקית בידו האחת ובשנייה מחווה אל על, הוא זרתוסטרה ויש החושבים שזהו האל אהורא מזדא, האל האחראי על הטוב והצדק בעולם על פי הדת הזורואסטרית. עם זאת, בשלבים מאוחרים יותר של התפתחות הדת דחו הזורואסטרים כל צורה אנתרופומורפית של הישויות האלוהיות, ואהורא מזדא בראשן.
# כנפיים – זוג כנפיים המורכבות משלוש שורות של נוצות, המסמלות מחשבות טובות, מילים טובות ומעשים טובים. אלו הם עמודי התווך של הדת הזורואסטרית, ששואפת תמיד לטוב.
# נוצות תחתונות – נוצות אלו מייצגות את ההפך מהנוצות בכנפיים: מחשבות רעות, מילים רעות ומעשים רעים. משלושת אלו על האדם להתרחק ככל האפשר, ולכן הם גם נמצאים בתחתית הסמל.
# טבעת/ דיסק – הטבעת שנמצאת במרכז הסמל מסמלת את נצחיות הנשמה, כלומר אין לה התחלה ואין לה סוף. זהו ביטוי לעקרון העולם הבא בדת הזורואסטרית, לפיו הזורואסטרים מאמינים שהנשמה ממשיכה להתקיים גם לאחר מות האדם. כפי שצוין לעיל, בגרסאות העתיקות של הסמל ייחסו, בין היתר, את הטבעת או את הדיסק במרכז הסמל לשמש העולה. נקרא גם "סמל השמש המכונפת" (winged sun symbol, ראו רע (אל))
# שתי רצועות בתחתית הסמל – מסמלות את הכוח הטוב אמשא ספנדאן ואת הכוח הרע אהרימן. הכוח הטוב הוא הרצועה שפונה לאותו הכיוון של פני הדמות, כסמל לשאיפה אל הטוב ואל התקדמות הנשמה לעבר האיחוד הנכסף עם אהורא מזדא. הכוח הרע הוא הרצועה שנמצאת בכיוון הנגדי, והיא מסמלת את השאיפה להתרחקות מהרוע על כל ביטוייו (מחשבות, מילים ומעשים רעים).

## לקריאה נוספת

* Brannon Parker, The Serpent, The Eagle, The Lion & The Disk (The United States, 2012), p. 123-144


## קישורים חיצוניים

* 

## הערות שוליים

קטגוריה:זורואסטריות
קטגוריה:איראן: סמלים לאומיים
ארטמיס פאול: המושבה האבודה

**ארטמיס פאול: המושבה האבודה** הוא ספר פנטזיה לנוער, החמישי בסדרת הספרים ארטמיס פאול. כמו שאר ספרי הסדרה, נסובה עלילתו סביב ארטמיס פאול, פושע-גאון בן 15 שמגלה פיות החיות מתחת לפני הקרקע.

## רקע
בספר הקודם הולי שורט מתפטרת ממשמר הלפריקונים בעקבות מחליפו של רוט - ארק סול. היא פותחת משרד חקירות פרטי ומצרפת עליה כעוזרים את מאלץ' דיגמס ואת ארטמיס.

## עלילה
השדים הם המשפחה השמינית של עם הפיות. בקרב על טאטלין בין הפיות לבני האנוש הם לא הסכימו לרדת מתחת לפני הקרקע כמו שאר העם (הפיות וכל שאר יצורי הקסם) ולכן הקוסמים של השדים שהם גם הקוסמים החזקים ביותר העבירו את האי שלהם "היבראס" במנהרת זמן לאזור הלימבו שמנותק מהזמן. בברצלונה מצליח ארטמיס להיגרר למסע בזמן עם שד שנעקר מהלימבו.
השדים חיבים לענוד משהו מכסף כדי לא להישאב ולהופיע בזמנים שונים ובמקומות שונים. לאחר המסע בזמן מגלה ארטמיס שמיקום אצבעותיו הוחלף ושהוא הצליח לחזור לזמן שלו. כאשר בודק גילה ארטמיס שבאטלר עיגן אותו בעזרת צמיד כסף.
כאשר ארטמיס מגלה ששד עתיד להופיע בתיאטרון הוא מגלה שהולי מופיעה שם גם בעקבות חיזוי הגעת השד בברצלונה כשהוא רואה שהשד מופיע  הוא שם לב שחץ נורה ברגלו והבין שמי שעשתה זאת נקראת מינרווה. מינרווה היא גם גאונה צעירה כמו ארטמיס פאול. ארטמיס שולח את הולי לעקוב אחריה ברכבת תחת מעטה היעלמות. הם מגלים שמינרווה מתגוררת בטירה בצרפת ויש לה עשרים וחמישה שומרים. הולי מוחדרת לשם כשבויה ובעזרת הקסדה שלה משחררת את השד ונמלטת מהטירה. לאחר מכן משתלט פושע בשם ג'ונה לי על הטירה וחוטף את מינרווה. ארטמיס מתכנן תוכנית להציל את מינרווה.
הוא מציע לג'ונה שמתענין בשדים (חושד שהרגו את אחיו) עסקה: מינרווה בתמורה לשד. במהלך העסקה השד נמלט וכולם נפגשים בתערוכת אומנות הנמצאת במגדל בו בוצעה ההחלפה. הם מגלים שבזמן שהקוסמים השדים ניסו להעביר את "היבראס" התפרץ שד בשם נאזל וחברו לתוך מעגל הקוסמים. כתוצאה מכך נהרס הקסם והקוסמים הופכים את עצמם לאבן כדי לא להיהרג. הם משחררים את הקוסמים ממעגל האבן ומגלים שרק קוסם אחד נשאר מתוך מעגל הקוסמים המקוריים. הקוסם, קואן היה ראש הקוסמים והוא זה שהוביל את הקסם וגם זה שהפך את הקוסמים לאבן כדי להציל אותם. בינתיים ג'ונה וחבריו נכנסים ומובסים על ידי באטלר אך מספיקים לקשור פצצה לידו של 1 (השד שארטמיס הציל). ארטמיס, הולי, קואן ואחד חוזרים להיבראס במטרה למנוע ממנו להתמוטט אבל הם מותקפים על ידי השדים. הם משתמשים בעוצמת הפצצה ובקסם כדי לחזור לכדור הארץ ומגלים שבגלל שהזמן עובר שונה בהיבראס אז עברו שלוש שנים. במהלך החזרה לכדור הארץ, ארטמיס מצליח לקחת קצת קסם לעצמו. כשהוא חוזר לכדור הארץ הוא גם מגלה שנולדו לו שני אחים תאומים.

בתחתית כל עמוד בספר כתוב בגנומית כללים של שדים.

## ראו גם
* ארטמיס פאול

## לקריאה נוספת
* אואן קולפר, **ארטמיס פאול: המושבה האבודה**, הוצאת כנרת, 2009.

## קישורים חיצוניים
* 
* האתר הרשמי של מחבר הספר, אואן קולפר
* האתר הרשמי של ארטמיס פאול
* האתר הבריטי הרשמי של ארטמיס פאול
* 

2016 04
קטגוריה:ספרי 2006
קטגוריה:ספרי פנטזיה
קטגוריה:ספרי ילדים ונוער
קטגוריה:ארטמיס פאול
קטגוריה:ספרי הוצאת כנרת
קטגוריה:רומנים על מסע בזמן
רייהן

**רִיהֵן** (בגרמנית: **Riehen**; בגרמנית שווייצרית: **Rieche**) היא עיר בקנטון בזל-שטאדט שבשווייץ. יחד עם העיר בזל עצמה ועם העיר בטינגן, ריהן היא אחד משלושת היישובים היחידים בקנטון.

ריהן היא העיר הראשונה בשווייץ שבחרה באישה לתפקיד ציבורי, טרודי ספת-שווייצר, שנבחרה לכהן כחברה במועצת העיר ב-1958.

## היסטוריה
כבר לפני 50,000 היה האזור מיושב באוכלוסיית האדם הניאנדרטלי. ההשערה היא שישוב קבוע ורצוף התקיים כאן מאז ראשית האלף ה-3 לפנה"ס. במאה ה-6 לערך הקימו כאן האלמאנים ישוב. האזכור הראשון של היישוב הוא משנת 751 בשם Wahinhofen (כיום ווקנהוף). האזכור הראשון של השם ריהן הוא משנת 1113.

ב-1270 השתייכה ריהן לדיוקסיה של בזל. בשנים 1444 – 1446 נבזזה ריהן ונשרפה כתוצאה מקרב יקוב הקדוש דה בירס. ב-1522 הייתה ריהן נחלה של העיר בזל שיחד אתה היא חוותה את הרפורמציה הפרוטסטנטית. במהלך מלחמת שלושים השנים הייתה ריהן תחת כיבוש צבאי. את הכפר פקדו גם פליטים רבים.

ב-1833 פוצל קנטון בזל לשניים. יחד עם קליינהינינגן (מאז 1908 מחוז בזל) ועם העיירה הקטנה יחסית בטינגן, נוצר קנטון בזל-שטאדט.

[ממוזער|פסל "מנורת המסילות" - [המנורה#סמל_לאומי|מנורה שעשויה ממסילות ברזל, ומזכירה את הרכבות שהגיעו לריהן, ויכלו להציל יהודים; אך, היהודים הובלו ברכבות להשמדה]]

בתקופת מלחמת העולם השנייה היה גל הגירה של מאות אלפי פליטים לשווייץ, וריהן היה שער-כניסה חשוב, מכיוון גרמניה. עם זאת, בשלב מסוים מעבר הגבול נסגר ועשרות אלפי פליטים יהודיים הופקרו להשמדה. לכן הוקמה  להנצחת הפליטים, בצומת הרכבות של ריהן. ה"אנדרטה" כוללת מוזיאון והוא היחיד בשווייץ המנציח את הפליטים היהודים בימי השואה. בוסף, הוצבו בריהן אבני נגף, לזכר מעבר הגבול שנסגר ו-30,000 יהודים שנחסמה כניסתם

ב-1958 הייתה ריהן העיר הראשונה בשווייץ שהעניקה זכות בחירה לנשים.

## גאוגרפיה ודמוגרפיה
שטחה של ריהן הוא 10.86 קמ"ר. מתוכם 25.6% משמשים לחקלאות, 25.2% הם שטחים מיוערים, 47.8% הם שטחים בנויים ו-2.1% הם שטחי נהרות ואגמים.

העיר שוכנת על הגדה הימנית של הריין, על גבול שווייץ-גרמניה, בין שפך נהר וויזה אל הריין לבין שפך נהר כרישהונהיגל. היישובים השכנים לריהן הם: מצפון-מערב, וייל אם ריין (גרמניה); מצפון, לורך (גרמניה); מצפון-מזרח אינצלינגן (גרמניה); מדרום-מזרח, בטינגן (שווייץ) וגרנצך-ווילן (גרמניה); מדרום, בירספלדן (שווייץ) ומדרום-מערב, בזל.

נכון לשנת 2014 מנתה אוכלוסיית ריהן 20,774 תושבים.

## קישורים חיצוניים

* 
* הערך ריהן במילון ההיסטורי של שווייץ 

## הערות שוליים

קטגוריה:שווייץ: ערים
קטגוריה:בזל-שטאדט
קטגוריה:גבול גרמניה–שווייץ
אנדרסון פקרס

**אנדרסון פקרס** (באנגלית: **Anderson Packers**) הייתה קבוצת כדורסל מהעיר אנדרסון , אינדיאנה, אשר שיחקה בליגת ה-NBL, ליגת ה-NBA וליגת ה-NPBL בין השנים 1951-1946. המועדון היה ידוע גם בכינוי **אנדרסון דאפי פקרס** (Anderson Duffey Packers) על שמם של המייסדים ובעלי הקבוצה אייק וג'ון דאפי.

## היסטוריה
אנדרסון פקרס הוקמה בשנת 1946 כקבוצה בליגת ה-NBL, אשר פעלה במקביל לליגת ה-BAA. בעונתה השלישית, 1948/1949, זכתה הקבוצה באליפות ה-NBL לאחר שניצחה את קבוצת "אושקוש אול-סטארס" בתוצאה 3-0. עונה זו התבררה כאחרונה בתולדות ה-NBL, שהחליטה על מיזוג עם ליגת ה-BAA והקמת ליגת ה-NBA. בעקבות המיזוג עברה אנדרסון לשחק ב-NBA יחד עם חמש קבוצות NBL נוספות. בעונת  העמידה הקבוצה מאזן של 37 ניצחונות ו-27 הפסדים והעפילה עד סדרת חצי גמר ה-NBA, בו הפסידה למיניאפוליס לייקרס של ג'ורג' מייקן בתוצאה 2-0. השחקן הבולט בקבוצה היה הרכז פרנק בראיין שקלע 17.8 נקודות בממוצע למשחק ונבחר לחמישייה השנייה של העונה.

ב-11 באפריל 1950, לאחר עונה אחת בלבד ב-NBA, עזבה הקבוצה את הליגה ונערך "דראפט פיזור" על שחקניה. בעונה הבאה שיחקה הקבוצה בליגת ה-NPBL הניסיונית, שהתפרקה במהלך עונתה היחידה, ומועדון הפקרס נסגר.

## מאזנים לפני עונה

## קישורים חיצוניים
* מורשת הקבוצה, באתר hhssocialstudies.com

## הערות שוליים

קטגוריה:קבוצות כדורסל אמריקאיות
קטגוריה:אינדיאנה: מועדוני ספורט
קטגוריה:קבוצות NBA שהתפרקו
בעלי שתי ריאות

**בעלי שתי ריאות** (שם מדעי: Lepidosireniformes) היא סדרה של דגי ריאות מקבוצת בעלי סנפירים בשרניים ולה שתי ריאות מתפקדות. זוהי הסדרה השנייה של דגי ריאות יחד עם סדרת דגי ריאות אוסטרליים - להם רק ריאה אחת והם נחשבים לפרימיטיביים יותר.

בסדרה שתי משפחות: דג הריאות הדרום אמריקאי (Lepidosirenidae) ודגי ריאות אפריקנים (Protopteridae).

## מיון
* סדרה בעלי שתי ריאות (Lepidosireniformes)
** משפחת דגי ריאות דרום-אמריקאים (Lepidosirenidae)
*** סוג ומין יחיד דג ריאות דרום-אמריקאי (Lepidosiren paradoxa)
** משפחת דגי ריאות אפריקנים (Protopteridae)
*** סוג דג ריאות אפריקני (Protopterus)
**** דג ריאות אפריקני משויש (Protopterus aethiopicus)
**** דג ריאות מזרח-אפריקני (Protopterus amphibius)
**** דג ריאות מערב-אפריקני (Protopterus annectens)
**** דג ריאות אפריקני מנומר (Protopterus dolloi)

## קישורים חיצוניים

*
קטגוריה:ערכים שבהם תבנית בריטניקה אינה מתאימה
מוריס (סרט, 1987)

**מוריס** הוא סרט בריטי משנת 1987, עיבוד לספרו של הסופר הבריטי הנודע א.מ. פורסטר (שפורסם לאחר מותו). הסרט בוים על ידי ג'יימס אייבורי והופק על ידי איסמעיל מרצ'נט (הצוות מרצ'נט ואייבורי הפקות). הוא לוהק במיטב השחקנים הבריטים הצעירים של זמנו. הסרט מתרחש באנגליה של סוף המאה ה-19, בה שני גברים יכלו לנהל מערכת יחסים אינטימית רק על פי עקרונות הפילוסופיה האפלטונית. כשהעניינים בין גיבוריו: מוריס הול (ג'יימס וילבי) וקלייב דורהאם (יו גרנט) מתחממים, נדלקת נורה אדומה ונוצרים משברי הזהות. 

## עלילת הסרט
מוריס הוא הומוסקסואל אנגלי שחי בראשית המאה העשרים. "אנגליה", מזהיר אותו פסיכולוג דיסקרטי, "סירבה מאז ומעולם לכבד את הטבע האנושי". קשר שמנהל מוריס עם סטודנט באוקספורד מסתיים בטונים צורמים, אך דווקא נער אורוות אמיץ וישיר (רופרט גרייבס) מביא אותו לתהות על המתח בין מעמד לחירות.
בסרט מתוארת התמודדות של שלושה גברים צעירים עם נטיותיהם ההומוסקסואליות. לגבר הומוסקסואל באותה
תקופה היו שלוש אפשרויות המוצגות בסרט: להדחיק ולהתחתן עם אישה כפי שעושה דורהם (גרנט), לחפש מפגשים מזדמנים בפאבים ולהגיע לכלא כמו שעושה ריזלי (מארק טאנדי), או כמו הגיבור, מוריס, לסכן את כל היקר לו בשביל אהבת אמת.

## פרסים
בפסטיבל הסרטים של ונציה לשנת 1987 זכו השחקנים ווילבי וגרנט בפרס השחקן הטוב ביותר, אייבורי זכה בפרס "אריה הזהב" כבמאי הטוב ביותר וריצ'רד רובינס זכה בפרס מלחין השנה.
בשנת 1988 היה הסרט מועמד לפרס האוסקר על עיצוב התלבושות.

## צוות השחקנים
* ג'יימס וילבי - מוריס הול
* יו גרנט - קלייב דורהאם
* רופרט גרייבס - אלק סקודר
* דנהולם אליוט - ד"ר בארי
* סיימון קאלו - מר דוסי
* בילי וייטלו - גברת הול
* בארי פוסטר - דין קורנווליס
* ג'ודי פארפיט - גברת דורהאם
* פיבי ניקולס - אן דורהאם
* בן קינגסלי - לסקר-ג'ונס
* פטריק גודפרי - סימקוקס
* מארק טנדי - ריסלי
* קיטי אולדרידג' - קיטי הול
* הלנה מיצ'ל - אדה הול
* קתרין ראבט - פיפה דורהאם
* פיטר אייר - הכומר בורניוס

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:סרטי 1987
קטגוריה:סרטים לפי ספרי א.מ. פורסטר
קטגוריה:סרטים בריטיים
קטגוריה:סרטים תקופתיים
קטגוריה:סרטי להט"ב בריטיים
קטגוריה:סרטי דרמה רומנטית
קטגוריה:טיפולי המרה בקולנוע
קטגוריה:סרטי ג'יימס אייבורי
Erforsche mich, Gott, und erfahre mein Herz, רי"ב 136

**Erforsche mich, Gott, und erfahre mein Herz** (בעברית: חקרני, אל, ודע לבבי), רי"ב 136, היא קנטטה שהלחין יוהאן סבסטיאן באך בהיותו בלייפציג. ביצועה הראשון היה ביום ראשון השמיני שלאחר חג השילוש הקדוש, ב-18 ביולי 1723.

## רקע
באך עבד כנגן עוגב בעיר מילהאוזן בין 1707 ל-1708, אך שלח ידו גם בהלחנת קנטטות. לאחר מכן היה מלחין החצר של הדוכס בוויימאר מ-1708 עד 1717, וחיבר שם כ-20 קנטטות "דתיות" שנועדו לביצוע כחלק מתפילת יום ראשון בכנסייה. לאחר מכן עבר לעיר קטן, התמנה לקאפלמייסטר וחיבר שם מוזיקה בסגנון חופשי ולא דתי.

בפברואר 1723 נבחן באך עם עוד כמה מועמדים לתפקיד מנצח המקהלה ואחראי על המוזיקה בכנסיות המרכזיות בלייפציג. הוא התקבל לתפקיד והחל את עבודתו בחודש מאי באותה שנה. הוא חי ופעל בעיר כ-27 שנים, עד מותו. שם כתב את רוב הקנטטות שלו: מתוך יותר מ-200 קנטטות שידוע עליהן כיום, פחות מ-40 נכתבו עד הגיעו ללייפציג וכל השאר נכתבו בעיר; בדומה לעבודתו בוויימאר, מטרתו הייתה להלחין קנטטה עבור כל מועד בשנה, תוך כמה שנים. עם זאת, בגלל העומס הגדול והקושי בהלחנת יצירות כה רבות, נהג מדי פעם לבצע שוב קנטטות ישנות שלו, לעיתים עם עריכות ושינויים קלים או הרחבות.

קנטטה זו הייתה השביעית שהלחין באך מאז החל למלא את תפקידו בלייפציג, לאחר רי"ב 75, רי"ב 76, רי"ב 24, רי"ב 167, רי"ב 147 ורי"ב 186. לאחר שמתחילת עבודתו בלייפציג הלחין כמה קנטטות ארוכות מבעבר, שכללו עשרה חלקים לפחות (75, 76, 147 ו-186), שב באך מכאן ואילך להלחין קנטטות קצרות יותר.

ב-1881 הוציאה לאור חברת באך את הקנטטה לראשונה, בכרך 28 של פרסומיה.

## מילים ומוזיקה
סדר הקריאה לאותו יום כולל פסוקים מהאיגרת אל הרומאים ופסוקים מתוך הדרשה על ההר מהבשורה על-פי מתי. הלברית מתבססת על פסוקי הקריאה וזהות המחבר אינה ידועה. זו הקנטטה הראשונה מתוך קבוצה של עשר, שנכתבו במבנה של פסוק מהתנ"ך - רצ'יטטיב - אריה - רצ'יטטיב - אריה - כורל. כאן, נפתחת הקנטטה בפסוק מספר תהלים, וממשיכה בטקסט המתכתב עם הפסוקים מתוך הבשורה על-פי מתי שעוסקים ביום הדין, ובבירור המאמינים באמת מן המתחזים. כורל הסיום לקוח ממזמור של יוהאן הרמן (Johann Heermann). מוזיקאים מעריכים שהקנטטה מתבססת ברובה על מוזיקה ישנה יותר שלא ידוע לנו עליה.

הקנטטה נועדה לביצוע על ידי סולני אלט, טנור ובס בליווי מקהלה בת ארבעה קולות, קרן טבעית, שני אבובים, שני כינורות, ויולה ובאסו קונטינואו. על פי חלק מהמקורות, האבוב השני הוא אבוב ד'אמורה. לקנטטה 6 חלקים:
# מקהלה: *Erforsche mich, Gott, und erfahre mein Herz* (חקרני, אל, ודע לבבי)
# רצ'יטטיב לטנור: *Ach, dass der Fluch, so dort die Erde schlägt* (אה, הקללה המכה בארץ)
# אריה לאלט: *Es kömmt ein Tag* (יום יבוא)
# רצ'יטטיב לבס: *Die Himmel selber sind nicht rein* (השמיים עצמם אינם טהורים)
# אריה בדואט לטנור ולבס: *Uns treffen zwar der Sünden Flecken* (גם אם נוכתם בחטאים)
# כורל: *Dein Blut, der edle Saft* (בדמך, נוזל אציל זה)

## הקלטות
היצירה הוקלטה במלואה 9 פעמים בהקלטות מסחריות. בין המנצחים שביצעו את ההקלטות ניתן לציין את ניקולאוס הרנונקור (ב-1982), טון קופמן (ב-1997), מסאקי סוזוקי (ב-1998) וג'ון אליוט גרדינר (ב-2000).

## קישורים חיצוניים

* פרטיטורה
* פרטי הקנטטה באתר קנטטות באך
* טקסט הקנטטה באתר קנטטות באך (בתרגום לעברית)

## הערות שוליים

קטגוריה:קנטטות מאת יוהאן סבסטיאן באך
פריפלוס

**פֶּרִיפְּלוּס** (ביוונית: **περίπλους** - "שיט מסביב") הוא יומן או מדריך מסע ימי, שערכו קברניטים מהעת העתיקה, אשר שנועד להדריך ספנים אחרים בתוואי הדרך. זאת לעומת מדריך מסע יבשתי, שנקרא בלטינית "איטינראריום"  וכלל רשימות יישובים ותחנות דרך.

בעת העתיקה לא היו מפות ימיות או מפות שהיה אפשר לנווט בעזרתן, ולכן קברניטים היו נוהגים לתעד את המראות שראו במהלך מסעם, כולל נקודות ראויות לעגינה. התיאור כלל נקודות ציון בולטות שיכולות לעזור בניווט, וכן תיאור של זרמים חזקים.

המסמך הקדום ביותר שניתן לסווגו כפריפלוס הוא מגילת ון אמון, אם כי חלק מדריך המסע הימי שבו מצומצם. המקור המתועד הידוע הראשון של פריפלוס מלא הוא "תיאור הקפת הארץ" של הקטאיוס ממילטוס, המצוטט אצל הרודוטוס ואצל סטפנוס מביזנטיון. דוגמאות לספרי הדרכה נוספים הם הפריפלוס של חנון הספן, הפריפלוס של פסאודו-סקילקס, "אודות האוקיינוס" של פיתאס, "אודות הנמלים" של טימוסתנס, וכן פריפלוס בתוך ההמנון ההומרי לאפולו, שם מתארים הספנים הכרתיים שמוצאם מקנוסוס מה ראו בהפלגתם.

מדריכים דומים היו גם אצל ספנים פרסים, שם נקרא המדריך رهنامه (Rahnāmag או Rahnāmeh).

## קישורים חיצוניים

קטגוריה:ניווט
קטגוריה:קרטוגרפיה
קטגוריה:ספרות מסע
אניס בן חתירה

**אניס בן חתירה** (בערבית: **أنيس بن حتيرة**, בגרמנית: **Änis Ben-Hatira**, נולד ב-18 ביולי 1988 בברלין המערבית שבגרמניה המערבית) הוא כדורגלן תוניסאי-גרמני המשחק בעמדת הקשר.

## קריירת מועדונים
בן חתירה נולד בברלין המערבית, ושיחק בנעוריו בהרטה ברלין ובטניס בורוסיה ברלין. בשנת 2006, בגיל 18, חתם בהמבורג, ושיחק בעונה הראשונה בקבוצת המילואים בלבד. בעונת 2006/07 החל להשתלב בקבוצה הבכירה, וערך את הופעת הבכורה בפברואר 2007 במשחק ליגה מול איינטרכט פרנקפורט, כאשר החליף את מהדי מהדווי-כיא. במקביל המשיך בן חתירה לשחק בקבוצת המילואים. בן חתירה לא מצא את מקומו בקבוצה הבוגרת למרות זאת, ובפגרת החורף של עונת 2008/09 חתם בדיסבורג מהבונדסליגה השנייה על השאלה עד לתום העונה, שהוארכה לאחר מכן לעונה מלאה נוספת. בדיסבורג הפך בן חתירה לשחקן הרכב קבוע וסייע לקבוצה להשתלב בחלק העליון של הטבלה, אך לא הצליח להעפיל עמה לבונדסליגה. בתום ההשאלה, חזר בן חתירה להמבורג, והעביר בה את עונת 2010/11. בעונה זו שיחק לסירוגין בקבוצה הבכירה של המבורג, עמה סיים במקום השמיני בבונדסליגה, ובקבוצת המילואים. את עונת 2011/12 החל בן חתירה בהמבורג, אך עבר לפני סגירת חלון ההעברות של הקיץ לקבוצת נעוריו הרטה ברלין. בעונתו הראשונה של בן חתירה בהרטה ברלין, ירד בן חתירה עם הקבוצה לבונדסליגה השנייה. כבר לאחר עונה אחת, חזרו בן חתירה והרטה ברלין לבונדסליגה, כשהם מסיימים את עונת 2012/13 במקום הראשון בבונדסליגה השנייה. בעונת 2014/15 פחתו באופן משמעותי כמות הדקות שבן חתירה קיבל, ובעונת 2015/16, אותה פתח בהרטה ברלין, כמעט שלא שיחק. בעונה זו, היו לבן חתירה בעיות משמעתיות, ששיאן היה תגרה עם שחקנה של הרטה ברלין מיטשל וייזר, שבגינן שוחרר מהקבוצה לאחר ארבע עונות וחצי, בהן הבקיע 14 שערי ליגה ב-70 הופעות בקבוצה הבכירה בבונדסליגה.

בפברואר 2016 חתם בן חתירה באיינטרכט פרנקפורט, שם שיחק חצי עונה וניצל עם הקבוצה מירידה לאחר מאבקי תחתית וניצחון במבחני ההישרדות מול נירנברג.

באוגוסט 2016 חתם בן חתירה בדארמשטאט 98. בינואר 2017 שוחרר בן חתירה מהקבוצה לאחר שערך במדיה 11 הופעות והבקיע שער אחד. הסיבה לשחרורו מהקבוצה היא קשריו לארגון אנסאר אינטרנשיונל, הממוקם בעיר דיסלדורף, והוגדר על ידי המשרד הפדרלי להגנת החוקה בגרמניה כמזוהה עם הסלפיה, תנועה אסלאמית קיצונית.

בפברואר 2017 חתם בן חתירה בגזיאנטפספור הטורקית עד לתום עונת 2016/17, עם אופציה להארכת החוזה בשנה נוספת.

## קריירה בינלאומית
בן חתירה שיחק בנבחרות הצעירות של גרמניה, ולזכותו שמונה הופעות וארבעה שערים במדי נבחרת גרמניה בכדורגל עד גיל 19. שלושה מהשערים הובקעו באליפות אירופה בכדורגל עד גיל 19 שנערכה בשנת 2007 באוסטריה, אותה סיים כמלך השערים, בצוותא עם קוסטאס מיטרוגלו וקווין מונה-פאקה. בנוסף, לבן חתירה תשע הופעות ושער אחד במדי נבחרת גרמניה בכדורגל עד גיל 21. עם זאת, בן חתירה בחר לייצג את תוניסיה כשחקן בוגר, ומשחק בנבחרת תוניסיה החל משנת 2012. נכון לשנת 2018, בן חתירה לא זומן עד כה לאליפויות אפריקה בכדורגל, וגם לא לסגל של נבחרת תוניסיה למונדיאל 2018.

## קישורים חיצוניים

קטגוריה:כדורגלנים תוניסאים
קטגוריה:קשרי כדורגל תוניסאים
קטגוריה:ברלין: כדורגלנים
קטגוריה:כדורגלני המבורג
קטגוריה:כדורגלני דיסבורג
קטגוריה:כדורגלני הרטה ברלין
קטגוריה:כדורגלני איינטרכט פרנקפורט
קטגוריה:כדורגלני דרמשטאדט 98
קטגוריה:כדורגלני גזיאנטפספור
קטגוריה:כדורגלני אספראנסה דה תוניס
קטגוריה:כדורגלני בודפשט הונבד
קטגוריה:כדורגלני קרלסרוהה
קטגוריה:כדורגלני לאריסה
קטגוריה:כדורגלני נבחרת תוניסיה
קטגוריה:גרמנים ממוצא תוניסאי
קטגוריה:גרמנים שנולדו ב-1988
קטגוריה:תוניסאים שנולדו ב-1988
אהרן אלפנדרי

הרב **אהרן אלפנדרי** (תס"א - תקל"ד; 1701–1774) היה מחכמי איזמיר, מפורסם בעיקר בספריו **יד אהרן** ו**מרכבת המשנה**.

## ביוגרפיה
נולד בעיר איזמיר שבטורקיה בשנת תס"א (1701), לרבי משה אלפנדרי, ולבתו של רבי חיים בן מנחם אלגאזי (בעל "בני חיי"). רבו העיקרי היה רבי בנימין בן שלמה הלוי, אב בית הדין באיזמיר, המוזכר רבות בספריו של רבי אהרן. כן למד אצל רבי ברזילי יעבץ (הר"י ברזילי) בעל לשון ערומים.

בצעירותו שהה תקופה מסוימת בעיר רודוס, שם נשא ונתן עם רב הקהילה היהודית ברודוס רבי משה ישראל שהיה מגדולי אותו דור. לאחר מכן חזר לאיזמיר ונתמנה לחבר בבית הדין בעיר.

בזקנותו עלה לארץ ישראל והתיישב בעיר חברון. בשנת תק"ל (1770) נתמנה לתפקיד ראש רבני חברון. החיד"א מספר על פגישתו עם רבי אהרן בעיר חברון: "וזכיתי להכיר להרב בזקנותו בעלותו לעיה"ק חברון ת"ו, ונהניתי מזיו אור תורתו וקדושתו". בתקופה זו צויד החיד"א בכתב שליחות מאת רבני חברון לפני צאתו לערי אירופה, כאשר רבי אהרן הוא ראשון החותמים עליו.

רבי אהרן נפטר בעיר חברון בשנת ה'תקל"ד (1774), ושם נטמן.
נכדו היה הרב יצחק ארדיט, שגם ספד לו במותו. 

## חיבוריו
ממוזער|שער ספר יד אהרן, מהדורא בתרא
* יד אהרן (איזמיר, תצ"ה) – ספרו על סדר הטור (בחלקים אורח חיים ואבן העזר), בדומה לספר כנסת הגדולה לרבי חיים בנבנישתי.
* מרכבת המשנה (אזמיר, תקט"ו) - פרשנות על חלקים מספר יד החזקה לרמב"ם. נדפס לראשונה באיזמיר בשנת תקט"ו (1755). לפי עדות החיד"א, רבי אהרן חיבר על כל חלקי הרמב"ם אך הכתבים נשרפו. אין להחליף חיבור זה בחיבור בעל שם זהה מאת רבי שלמה מחלם, שזכה לפרסום רב אף הוא.

## קישורים חיצוניים
* 
* 

## הערות שוליים

קטגוריה:האימפריה העות'מאנית: רבנים
קטגוריה:חברון: רבנים
קטגוריה:אנשי עליות קדומות לארץ ישראל
קטגוריה:רבנים ארץ-ישראלים
קטגוריה:פרשני הרמב"ם
קטגוריה:מחברי ספרי הלכה: ראשוני האחרונים
קטגוריה:נושאי כלים של רמב"ם
קטגוריה:איזמיר: רבנים
קטגוריה:עולים לארץ ישראל במאה ה-18
קטגוריה:ילידי 1700
קטגוריה:נפטרים ב-1774
סולארי

**סולארי** היא מילה לועזית שמשמעותה "שמשי".
 

קטגוריה:שמות משפחה
וורן בראון

**וורן בראון** (באנגלית: **Warren Brown**; נולד ב-11 במאי 1978) הוא שחקן אנגלי ומתאגרף תאילנדי מקצועני לשעבר. הוא מוכר מהופעותיו בתפקיד אנדי הולט באופרת הסבון "Hollyoaks", בתפקיד לי היבס בסדרת הדרמה "Occupation" מאת פיטר באוקר , ובתפקיד סמל בילוש ריפלי בסדרת הפשע של ה-BBC "לות'ר".

## ביוגרפיה
בראון נולד בוורינגטון שבאנגליה. אחרי שהופיע בשני פרקים בסדרת הטלוויזיה "לגדול בלי בושה", שיחק וורן בתפקיד אנדי הולט באופרת הסבון לבני הנעורים "Hollyoaks" של ערוץ 4. על אף שהיה בן 27 הוא נראה צעיר לגילו ולוהק לתפקיד של תלמיד. בראון למד אז באוניברסיטת סאלפורד. הוא היה מועמד לפרסים אחדים על הופעתו בסדרה בהם הנבל הטוב ביותר ובפרס על הסצנה המרהיבה ביותר בטקס פרסי אופרות סבון בריטיות בשנת 2006. דמותו של בראון בסדרה מתה בפברואר 2006.

בראון השתתף בתחרויות עולמיות של מואי תאי (אגרוף תאילנדי) והיה פעמיים אלוף העולם.

בקיץ 2006 שיחק בראון בסדרת הטלוויזיה קצרת הימים של ITV "ג'יין הול". במרץ 2007 השתתף בתפקיד טומו בסדרה "מובייל" של ITV. עוד ב-2007 שיחק בתפקיד כריס בפרק בסדרה "חדר מיון". בספטמבר 2007 כיכב בעונה השנייה של הסדרה "מתבגרים" בערוץ BBC Three בתפקיד הברמן אלכס סאלייד, ב-2009 הופיע בראון בספיישל "Two Pints of Lager and a Packet of Crisps" במסגרת תוכנית הקומיק ריליף, המופע היה קרוסאובר בין התוכניות "מתבגרים", "Two Pints" ו-"Coming of Age" והוא גילם שוב את אלכס.

ב-2008 היה בראון הקריין בקדימון של הסרט "Gomez: A True Story" המבוסס על סיפור חייו של המתאגרף מייקל גומז .
באוקטובר 2008 שיחק בראון בתפקיד מארקי בדרמת הזומבים "למות על הסט" של ערוץ E4.

בנובמבר 2008 הופיע בראון שוב בסדרה הרפואית "חדר מיון" אבל גילם דמות שונה מזו של 2007. ב-2009 הופיע בסדרה "Occupation" של ה-BBC, דרמה העוסקת במלחמה בעיראק, לצדם של ג'יימס נסביט וסטיבן גראהם. בראון השתתף בתפקיד ג'ייק קלג בשני פרקים של הסדרה "The Bill" בשם "The Forgotten Child" שעסקו בסחר בנשים.

החל ממאי 2010 הופיע בראון בתפקיד סמל בילוש ג'סטין ריפלי בסדרת הדרמה "לות'ר" של ה-BBC. הוא חזר וגילם את הדמות בכל העונות של הסדרה.

בראון מופיע בווידאו קליפ של השיר "I Remember" של Deadmau5, בו מככבים גם סטיבן גראהם, אסטון קלי (אחיו של גראהם), גרג וולש והשחקנית אמה אדמונדסון.

באוקטובר 2010 הופיע בראון בתפקיד מאט במיני-סדרה "אב יחיד". בפברואר 2012 שיחק באחד התפקידים הראשיים בסדרת הדרמה "Inside Men" של ה-BBC. הוא גילם את אחד משכירי החרב של ביין בסרט "עלייתו של האביר האפל", החלק השלישי של טרילוגיית באטמן של כריסטופר נולאן.

ב-2012 כיכב בראון בסדרה המשטרית "השוטר הטוב" בתפקיד השוטר ג'ון-פול רוקסוואג'. ב-2013 שיחק בתפקיד הראשי, ג'ק קווין, בסדרה "כל האמצעים כשרים".

בשנת 2017 החל לשחק במיני-סדרת הדרמה "שקרן, שקרנית" ברשת הטלוויזיה הבריטית ITV.

## פילמוגרפיה
### קולנוע

### טלוויזיה

## קישורים חיצוניים

* ריאיון עם וורן בראון באתר Best British TV

## הערות שוליים

קטגוריה:שחקני קולנוע וטלוויזיה אנגלים
קטגוריה:אלופי עולם באגרוף תאילנדי
קטגוריה:אנגלים שנולדו ב-1978
פרוטוקול בישקק

ממוזער|הגבול הסופי לאחר הסכסוך וחתימת פרוטוקול בישקק
**פרוטוקול בִּישְׁקֶק** הסכם הפסקת אש זמני, שנחתם ב-5 במאי 1994, בין נציגי ארמניה, אזרבייג'ן, נגורנו קרבאך ורוסיה, בבישקק שבקירגיזסטן. הוסכם כי הכוחות הארמניים ייסוגו מהשטחים שכבשו באזרבייג'ן ונגורנו קרבאך תקבל אוטונומיה תחת אזרבייג'ן. כמו כן הוסכם כי יינתן מעמד מיוחד למסדרון לצ'ין , מעבר הרים באזור החיץ באזרבייג'ן המהווה את הדרך הקצרה ביותר מנגורנו קרבאך לארמניה וכן הוסכם על הצבת כוחות "שמירת שלום" רוסיים באזור דוגמת הכוח שהוצב בגאורגיה. אף על פי שאזרבייג'ן חתמה על ההסכם הזמני בבישקק היא לא חתמה על הסכם הקבע במוסקבה. מאז ערוכים הצבא האזרי והצבא הארמני לאורך קו הפסקת אש עמוס תעלות. 

מאז חתימת ההסכם, הופרה הפסקת האש מספר פעמים, ובאופן חמור במיוחד בשנים 2008 2016, ו-2020.

ההסכם כולל גם:
* נסיגה של כוחות אמריקאים משטח אזרי.
* הסכמה על חזרת פליטים, אשר מספרם הוערך בכמליון, משני הצדדים, באופן מאובטח וסדור לביתם.

## הערות שוליים

בישקק
קטגוריה:ארמניה: היסטוריה
קטגוריה:אזרבייג'ן: היסטוריה
קטגוריה:נגורנו קרבאך
קטגוריה:בישקק
נאדיה נדים

[שמאל|ממוזער|220px|נאדיה נדים במשחק נגד [נבחרת ישראל בכדורגל נשים|נבחרת ישראל, יוני 2014]]
**נאדיה נדים** (בדנית: **Nadia Nadim**; נולדה ב-2 בינואר 1988) היא כדורגלנית דנית ילידת אפגניסטן המשחקת כחלוצה בפורטלנד ת'ורנס מה-NWSL.

## חייה
נדים נולדה בינואר 1988 בבירת אפגניסטן, קאבול. היא גדלה במדינה עד שנת 2000, אך לאחר הוצאתו להורג של אביה על ידי הטליבאן, היגרה יחד עם משפחתה לדנמרק. בדנמרק החלה נדים את קריירת המשחק שלה, כשהצטרפה לקבוצת הכדורגל המקומית של אולבורג. בשנת 2006 היא חתמה בסקובאקן מליגת העל הדנית, ושלוש שנים לאחר מכן הובילה אותה לזכייה בגביע הדני.

במרץ 2009, לאחר שקיבלה את אזרחותה הדנית, ערכה נדים את הופעת הבכורה שלה בנבחרת דנמרק. משחקה הראשון נערך במסגרת גביע אלגארבה, ובו הפסידה הדניות 2-0 לארצות הברית. בעקבות הופעתה במשחק זה, הפכה נדים למתאזרחת הראשונה אי פעם שמשחקת במדי נבחרת הנשים של דנמרק. חמישה ימים לאחר הופעת הבכורה שלה בנבחרת, כבשה נדים את שערה הראשון במדיה, בניצחון 0-2 על איסלנד. מספר חודשים לאחר גביע אלגארבה, נכללה נדים בסגל הנבחרת שלקח חלק באליפות אירופה שנערכה בפינלנד. היא השתתפה בכל שלושת משחקיה של דנמרק בטורניר, אך לא השלימה 90 דקות באף אחד מהם.

בקיץ 2012, לאחר שש שנים במדי סקובאקן, עברה נדים לפורטונה היורינג, שנחשבת לאחת משתי הקבוצות הטובות ביותר בדנמרק. במדי פורטונה, זכתה נדים לשחק בליגת האלופות, ואף כבשה צמד נגד גלאזגו סיטי במשחק הבכורה שלה בטורניר. בסוף עונה זו היא השתתפה עם דנמרק באליפות אירופה בפעם השנייה בחייה, ואף הגיעה איתה עד לחצי הגמר, שם הפסידה בדו-קרב פנדלים לנורווגיה.

לאחר שתי עונות בפורטונה היורינג, הצטרפה נדים לקבוצת סקיי בלו מליגת ה-NWSL האמריקאית. מכיוון שחתמה בקבוצה רק לקראת סוף עונת 2014, לא זכתה נדים לשחק במספר רב של משחקים, אך למרות זאת היא הצליחה להוכיח את עצמה ואף נבחרה לכדורגלנית חודש אוגוסט בליגה. בעונה שלאחר מכן היא סיימה ככובשת המצטיינת של הקבוצה, אבל לא הצליחה להוביל אותה לפלייאוף. לקראת עונת 2016 עזבה נדים את סקיי בלו והצטרפה לפורטלנד ת'ורנס, שם היא משחקת לצידן של כריסטין סינקלייר ואמנדין אנרי.

## קישורים חיצוניים

* 

* דף השחקנית באתר אופ"א
* 
* 

## הערות שוליים

קטגוריה:כדורגלניות דניות
קטגוריה:חלוצות כדורגל דניות
קטגוריה:חלוצי כדורגל דנים
קטגוריה:כדורגלניות פריז סן-ז'רמן
קטגוריה:אפגניות שנולדו ב-1988
קטגוריה:דניות שנולדו ב-1988
המפקח על התעבורה

**המפקח על התעבורה** הוא בעל תפקיד בכיר במשרד התחבורה. סמכויותיו של המפקח על התעבורה נגזרות מתוך פקודת התעבורה ותקנות התעבורה שהותקנו מכוח פקודה התעבורה. 

למפקח על התעבורה כפופים שלושה מחוזות: מרכז, ירושלים והדרום, חיפה והצפון.

## תפקידים
# קביעת לוח התמרורים של ישראל והצבת תמרורים. 
# קביעת הסדרי תנועה
# פיקוח על משרדי הסעות, הובלות, והשכרת רכב.
# פיקוח על רכב ציבורי, כולל:
## קביעת מחירי נסיעות במוניות וחלוקת רישיונות למוניות. 
## הסדרת מספר האוטובוסים בישראל להובלת תיירים
## הסדרת התחבורה הציבורית
##הסדרת פרסום על רכב ציבורי
# פיקוח על הובלת חומרים מסוכנים

## המפקחים על התעבורה
* מיכאל בר, 1949-1964
* יהודה גיא, 1964-1967
*שלמה שילוח, 1967-1970
*דן אבידן, 1970-1973
*יעקב מלכא, 1974-1980
*יהודה תמרי, 1980 (היה סגן מאז 1965
*עזרא קמא, 1980-1982
*פנחס בן שאול, 1982-1989
*משה הירש, 1989-1994
*אלכס לנגר, 1994-2011
*יהודה אלבז, 2012-2013
*מאיר חן, 2014-2015
*????? 2015-2018 ?????
*יעקב בליטשטיין, 2018-2020
*אסף אשר, 2020-2021
*שילה אדלר, 2021-2022
*שי קדם, 2022-2023
*ולדימיר סימון, 2023-הווה

## הערות שוליים

קטגוריה:משרד התחבורה והבטיחות בדרכים
יחיאל בורשטיין

**יחיאל (חיליק) בורשטיין** (נולד ב-25 במרץ 1934) הוא אלוף-משנה בדימוס בצה"ל. פיקד על מבצע רמון לפינוי בסיסי חיל המודיעין מחצי האי סיני, כיהן כראש מחלקת ציוד ותקציבים בחמ"ן, נציג חמ"ן במשלחת משרד הביטחון בניו יורק והקים את מערך הרכש ומערך הלוגיסטיקה ביחידה 8200 .

## ביוגרפיה
נולד בתל אביב, בנם של יהודית ויששכר בורשטיין, אחיו הגדול הוא האלוף שלמה ענבר. בהמשך עברה משפחתו לנתניה בה גדל.

בשנת 1946 התנדב לתנועת הנוער העובד, ובהמשך לארגון "ההגנה" ולפלוגה הימית של הפועל, בהיותו בן 14.

בשנת 1948, עם פרוץ מלחמת העצמאות, התגייס לחטיבת אלכסנדרוני לגדוד 132. לאחר שהתגלה גילו הצעיר שוחרר משירות.

בשנת 1953 החל את שירותו בחיל הקשר והאלקטרוניקה כמכונאי קשר כאזרח עובד צה"ל והמשיך לשרת כבח"ק (בחזקת קצין) במגוון תפקידים.

ב-1966 גויס לצבא הקבע וסיים קורס קציני קשר בדרגת סגן. לאחר מלחמת ששת הימים עבר לפיקוד המרכז ושימש כמפקד בסיס. לאחר מכן פיקד כקצין ציוד פיקודי ולאחר מכן מפקד בסיס הציוד בצריפין, בו קידם את נושאי הניהול הלוגיסטי והתקציבים.

בשנת 1973, ערב מלחמת יום הכיפורים, עבר לתפקיד סגן-אלוף ביחידה 8200 של חיל המודיעין. דרגה זו הוענקה לו במהלך המלחמה בקיצור פז"מ. מעבר זה בוצע על בסיס הכשרתו בחיל הקשר והאלקטרוניקה, החל מהיותו סמכות מרכזית בבסיס אחסנה 399 דרך היותו מפקד בסיס ציוד 382, קצין ציוד פיקודי בפיקוד המרכז 372 ובהמשך - מפקד בסיס מקשר"ר.

לאחר מכן הקים בורשטיין את מערך הרכש והלוגיסטיקה בחיל המודיעין.

בשנת 1978 מונה למפקד מבצע "רמון" לפינוי בסיסי אגף המודיעין מסיני לאחר חתימת הסכם השלום עם מצרים. במסגרת יישום הסכם השלום נדרש צה"ל לפנות את כלל בסיסיו משטח חצי האי סיני, כולל פירוק מתקנים מודיעיניים רגישים, הוצאת תשתיות חיוניות, השמדת מתקנים צבאיים בסיני והקמת מתקנים חדשים בתוך גבולות המדינה. לאחר סיום המבצע קיבל את תפקיד ראש מחלקת ציוד ותקציבים בחיל המודיעין.

בשנת 1990 נשלח כנספח חיל המודיעין למשלחת משרד הביטחון בניו יורק. בסוף שנת 1994 חזר לישראל ובשנת 1996 פרש מצה"ל לאחר 43 וחצי שנות שרות.

עם שחרורו, המשיך לשרת במילואים והוענקה לו תעודת הוקרה "קצין מילואים מצטיין חילי" על ידי ראש אמ"ן.

באזרחות התנדב ושימש כחבר בוועדות מכרזים של משרד הביטחון - ובצוות - ארגון גמלאי צה"ל בהנהלת סניף רמת גן, הנהלת מחוז דן, חבר המועצה הארצית, נציג מחוז דן בוועדת מתנדבים ובוועדת כספים ארצית, אחראי על הלוגיסטיקה בחירום בעיריית רמת גן, התנדב במשמר האזרחי ברמת גן כ-15 שנים, חבר הנהלת העמותה להנצחת חללי חיל הקשר והתקשוב וממקימיה, חבר הנהלת עמותת חיל המודיעין, חבר בעמותת בוגרי יחידה 8200 וכן הקים סייע לריכוז ציוד לשימור המורשת ביחידה. על פעולות אלו ואחרות, הוענק לו ציון לשבח ממפקד יחידה 8200.

בשנת 2012 הוענק לו תואר "יקיר העיר רמת גן".

## קישורים חיצוניים
* יחיאל בורשטיין, אתר עיריית נתניה
* יחיאל בורשטיין, אתר עמותת צוות
* יקיר עיריית רמת גן, אתר עיריית רמת גן

קטגוריה:יקירי רמת גן
קטגוריה:בוגרי הנוער העובד והלומד
קטגוריה:אזרחים עובדי צה"ל
קטגוריה:חיילי אגף המודיעין
קטגוריה:חיילי חיל הקשר והתקשוב
קטגוריה:אלופי-משנה בצה"ל
קטגוריה:ישראלים שנולדו ב-1934
המרכז לחקר כוח המגן

**המרכז לחקר כוח המגן מיסודו של ישראל גלילי** הייתה מרכז מחקר שהוקם ב־1986 ועוסק בחקר נושאי הביטחון, תוך שימת דגש על גיבושו וצמיחתו של כוח המגן במדינה. המרכז התפרק ב־2020.

## היסטוריה
עם חילופי השלטון בשנת 1977, פרש ישראל גלילי מפעילות מדינית. הוא קבע את לשכתו בסמינר אפעל, שם התמסר לפעולות חינוך, מחקר, והסברה. בשנת 1982, העלה לראשונה את הרעיון להקים מכון מחקר, אשר יתעד ויחקור את חלקה של תנועת העבודה בהקמתו ועיצובו של הצבא של המדינה שבדרך. גלילי שפעל רבות בצורה עקבית ובמשך שנים רבות בתחום הביטחוני של מדינת ישראל, ראה ביוזמתו להקמת המכון, פרק מסכם בשורה של יוזמות ומעשים שלו בעיצובו ובניינו של כוח המגן של היישוב היהודי בארץ, עוד מן התקופה של טרום הקמת המדינה. גלילי נפטר בפברואר 1986, זמן קצר לאחר הקמת המכון, והמכון נקרא על שמו.

ב־1982 הוקם ביד טבנקין מכון לחקר ולימוד כוח המגן וההתיישבות. ב־1983 הוסכם על שיתוף פעולה בין יד טבנקין לארגון חברי ההגנה ואגודת דור הפלמ"ח על הקמת מרכז מחקר משותף, אולם הסכם על צורת העבודה של המכון אושר רק בתחילת 1985. פעולות המכון בפועל החלה ב־1986, בניהול זאב צור.

ב־1998 נרשם המרכז כעמותה.

המרכז פרסם את המאסף עלי זית וחרב, ממנו יצאו 20 כרכים בין השנים 1990–2020.

פעילות העמותה הופסקה ב־2018 והיא התפרקה ב־2020.

## מנהלי המרכז
* זאב צור
* שלמה גזית (1996–2011)
* עוזי ארד (2011–)

## קישורים חיצוניים
* 
* 

## הערות שוליים

קטגוריה:מכוני מחקר בישראל
קטגוריה:רמת גן: חינוך
קטגוריה:ישראל: עמותות
גות'אם (כדורגל)

[ממוזער|סמל המועדון עד שנת [2021 כ"סקיי בלו"]]
**מועדון הכדורגל ניו ג'רזי/ניו יורק גות'אם** (באנגלית: **NJ/NY Gotham FC**), ובקיצור **גות'אם** (באנגלית: **Gotham FC**), הוא מועדון כדורגל נשים מהריסון שבמדינת ניו ג'רזי שבארצות הברית. המועדון הוקם בשם **ג'רזי סקיי בלו** (באנגלית: **Jersey Sky Blue**) בשנת 2006, ובין השנים 2008 עד 2020 נקרא בשם **מועדון הכדורגל סקיי בלו** (באנגלית: **Sky Blue FC**), ובקיצור **סקיי בלו**. המועדון הוא אחד מהמועדונים המייסדים של ליגת ה-NWSL ומשחק בה משנת 2013, ובעברו שיחק גם בליגת ה-WPS.

## היסטוריה
הקבוצה הוקמה בשנת 2007, כחלק משבעת המועדונים שייסדו את ליגת ה-WPS. בעונת הבכורה של הליגה ב-2009 זכתה הקבוצה באליפות, לאחר שניצחה 0-1 בגמר הפלייאוף את לוס אנג'לס סול. קשרית הקבוצה וכובשת השער בגמר, הת'ר אוריילי, נבחרה לשחקנית המצטיינת של המשחק. בשתי העונות הבאות של הקבוצה ב-WPS, לא הצליחה סקיי בלו להעפיל לפלייאוף, וזאת מכיוון שסיימה במקום החמישי בלבד. ב-18 במאי 2012 הודיעה הנהלת ה-WPS על פירוק הליגה בעקבות מחסור חמור במשאבים כלכליים - דבר שגרם לסקיי בלו להשעות את פעילותה.

מספר חודשים לאחר פירוק ה-WPS החליטה פדרציית הכדורגל של ארצות הברית על הקמת ליגה מקצוענית חדשה, ה-NWSL, וסקיי בלו נבחרה להיות אחת משמונה הקבוצות המייסדות. בעונתה הראשונה של הקבוצה בליגה היא סיימה במקום הרביעי, אך הודחה בחצי גמר הפלייאוף על ידי ווסטרן ניו יורק פלאש. בשתי העונות הבאות של הקבוצה ב-NWSL, לא הצליחה הקבוצה להעפיל לפלייאוף.

## תארים
נכון לסוף עונת 2015:
* **אליפות ה-[[WPS]]:**
** 2009
* **אליפות ה-[[NWSL]]:**
** 2023

## שחקניות מפורסמות
*  סאם קר
*  פטריציה פאניקו
*  הת'ר אוריילי
*  קרלי לויד
*  נאדיה נדים
*  לאורה אוסטרברג קלמארי

## קישורים חיצוניים

* 

קטגוריה:קבוצות כדורגל נשים אמריקאיות
קטגוריה:ניו ג'רזי: מועדוני ספורט
וסטרן ניו יורק פלאש

**מועדון כדורגל וסטרן ניו יורק פלאש** (באנגלית: **Western New York Flash**) היה מועדון כדורגל נשים מבאפלו, ארצות הברית.

בין השנים 2013 ל-2018 שיחקה הקבוצה בליגת ה-NWSL, ובעברה שיחקה גם בליגת ה-WPS.

## היסטוריה
הקבוצה הוקמה בשנת 2008, ובתחילה שיחקה בליגת המשנה האמריקאית - הדבליו-ליג. בשנת 2011 הצטרפה הקבוצה לעונה השלישית של ליגת ה-WPS, והתחזקה בכוכבות כמו מרטה וכריסטין סינקלייר. השתיים הובילו את הקבוצה למקום הראשון בתום העונה הסדירה, ובסוף הפלייאוף גם לזכייה באליפות הליגה. סינקלייר אף נבחרה לשחקנית המצטיינת של משחק הגמר. ב-18 במאי 2012 הודיעה הנהלת ה-WPS על פירוק הליגה בעקבות מחסור חמור במשאבים כלכליים - דבר שגרם לווסטרן ניו יורק פלאש להשעות את פעילותה.

מספר חודשים לאחר פירוק ה-WPS החליטה פדרציית הכדורגל של ארצות הברית על הקמת ליגה מקצוענית חדשה, ה-NWSL, ווסטרן ניו יורק פלאש נבחרה להיות אחת משמונה הקבוצות המייסדות. בעונתה הראשונה של הקבוצה בליגה היא סיימה במקום הראשון, אך הפסידה בגמר הפלייאוף לפורטלנד ת'ורנס. בשתי העונות הבאות של הקבוצה ב-NWSL, לא הצליחה הקבוצה להעפיל לפלייאוף, לאחר שסיימה פעמיים במקום השביעי.

## תארים
נכון לסוף עונת 2018:
* **אליפות ה-[[WPS]]:**
** 2011
* **אליפות ה-[[NWSL]]:**
** 2016

## שחקניות מפורסמות
*  אבי וומבאך
*  קרלי לויד
*  אלכס מורגן
*  מרטה
*  כריסטין סינקלייר
*  סאם קר

## קישורים חיצוניים

* 

קטגוריה:קבוצות כדורגל נשים אמריקאיות
קטגוריה:מדינת ניו יורק: מועדוני ספורט
קטגוריה:קבוצות כדורגל שהוקמו ב-2008
קטגוריה:קבוצות כדורגל שהתפרקו
נוסחת פנמן

**נוסחת פנמן** (באנגלית: **Penman equation**) היא משוואה המתארת התאדות פוטנציאלית ממים או מקרקע. היא פותחה על ידי המטאורולוג הבריטי הווארד פנמן  בשנת 1948. ההתאדות היא גורם קריטי המשפיע על משק המים. בתהליך האידוי נגרעים מים מהקרקע ומהצמחייה ולפיכך יש למלא את הגירעון באמצעות השקיה. 

הנוסחה מבוססת על שיקולים של שימור אנרגיה ובנוסף מכניסה אלמנטים של מוליכות אוויר - שלא קיימים בחישוב על פי נוסחת יחס בואן.

## הנוסחה
\lambda E=(\Delta *R_n+ \rho C_p*g_a)/\lambda_u
v(\Delta+\gamma)

כאשר:

בהצבת יחידות MKS מתקבלת ההתאדות ביחידות של ק"ג למטר בריבוע לשנייה.

קטגוריה:הידרולוגיה
קטגוריה:משוואות
משה מפשוורסק

רבי **משה הלוי מפשוורסק** (מכונה גם **משה סופר סת"ם מפשוורסק**; ה'ת"פ – י"ב בטבת ה'תקס"ו) מצדיקי החסידות בדור השלישי בתנועת החסידות, סופר סת"ם ומחבר ספר "אור פני משה".

## ביוגרפיה

רבי משה נולד בערך בשנת ה'ת"פ לרבי יצחק הלוי ואסתר. בצעירותו עבד כמנהל בית חרושת לייצור יין שרף. התגורר בפשוורסק. נסע למגיד ממעזריטש ויש אומרים שהיה נוסע גם לרבי אלימלך מליז'נסק אך אין לזה מקור ברור. חיבב ביותר את ספרי רבי משה אלשיך וכמעט בכל קטע מספרו מזכיר את פירוש האלשיך, החוזה מלובלין כותב בהסכמתו לספרו: "ומנעוריו היה לו מדריגה שהגאון המנוח מוהר"ר משה אלשיך ז"ל היה מתגלה אליו"

היה מפורסם בקדושתו וצדקותו, הליכותיו היו בהצנע לכת, והסתיר את ידיעתו בתורה, ואף לא התיר לפרסם את ספרו 'אור פני משה' כל עוד הוא חי.

היה סופר סת"ם והרבה מגדולי החסידות בדורו רכשו אצלו תפילין בשבילם. ביניהם נמנו רבי אלימלך מליז'נסק, רבי ברוך ממז'יבוז', רבי מרדכי מנשכיז, החוזה מלובלין, רבי דוד מללוב, רבי אורי מסטרליסק, ורבי יצחק אייזיק מזידיטשוב.

נפטר בי"ב בטבת ה'תקס"ו בפשוורסק ושם נטמן. לאחר פטירתו הדפיס חתנו רבי ישראל דוב (בשנת ה'תק"ע) את ספרו "אור פני משה".

## מתלמידיו
*רבי צבי מנחם אוירבך
*רבי צבי אלימלך מדינוב
*רבי משה מסאמבור
*רבי יעקב ממוגלניצא

## קישורים חיצוניים
* 
* ספרו '''אור פני משה''' באתר היברובוקס
* ראה אשכול אודותיו בפורום היידי אידישע וועלט פארומס.

## הערות שוליים

קטגוריה:אדמו"רים
קטגוריה:מחברי ספרי חסידות
קטגוריה:סופרי סת"ם
עבד א-רחים וכילי

**עַבְּד א-רַחִים וַכִּילִי** (בערבית: **عبد الرحيم الوكيلي**; בתעתיק מדויק: עבד אלרחים אלוכילי, 12 בדצמבר 1970 – 18 בדצמבר 2023) היה כדורגלן מרוקאי ששיחק במיינץ 05, מינכן 1860, קרלסרוהה ונבחרת מרוקו בעמדת הקשר ההתקפי.

## קריירת מועדונים
וכילי נולד ברבאט שבמרוקו. הוא החל את הקריירה האירופית שלו במועדון החובבים יונגסהיים מגרמניה. בשנת 1994 החל לשחק במיינץ 05, ששיחקה אז בליגת הבונדסליגה השנייה. וכילי שיחק במועדון שלוש עונות וחצי, אך לא הצליח להעפיל עם המועדון לבונדסליגה, וסיים לרוב במרכז הטבלה. בעונתו השלישית בקבוצה, 1996/97, הבקיע וכילי 12 שערים והיה לאחד השחקנים החשובים בקבוצתו. וכילי פתח את עונת 1997/98 במיינץ, ובחצי העונה הראשון הבקיע עשרה שערים. יכולת זו גררה התעניינות מקבוצות הבונדסליגה, ובפגרת החורף של אותה עונה חתם במינכן 1860 מהבונדסליגה, אך הוסיף רק עוד שלושה שערים עד לתום העונה. וכילי נשאר עונה נוספת במינכן 1860, והבקיע שלושה שערים בעונה זו. בתום עונה וחצי במינכן 1860, עזב וכילי את הקבוצה, ועבר לטניס בורוסיה ברלין מהבונדסליגה השנייה. וכילי שיחק בקבוצה עונה אחת, בה הבקיע שבעה שערים. בקיץ 2000 חזר למיינץ 05, שעדיין הייתה בבונדסליגה השנייה. וכילי שיחק במועדון עונה אחת, בה מיעט להופיע והבקיע חמישה שערים. לאחר מכן חתם בסקודה קסנתי מליגת העל היוונית, שם היה לשחקן משמעותי בקבוצה, ובעונה וחצי הבקיע 14 שערים, וסייע לקבוצה להתמקם בחלק העליון של הטבלה. בפגרת החורף של עונת 2002/03 חתם וכילי בקרלסרוהה, ששיחקה אז בבונדסליגה השנייה. וכילי שיחק במועדון שתי עונות וחצי, אך לא הצליח להעפיל איתו לבונדסליגה, ומיעט להבקיע. בתום עונת 2004/05 פרש וכילי ממשחק פעיל.

## קריירה בינלאומית
לווכילי היו 11 הופעות במדי נבחרת מרוקו, בהן הבקיע שני שערים. וכילי השתתף עם נבחרת מרוקו בגביע אפריקה לאומות 1998, בו הודחה מרוקו ברבע הגמר לאחר הפסד 2-1 לנבחרת דרום אפריקה, ובמונדיאל 1998, בו הודחה מרוקו בשלב הבתים. בטורניר זה וכילי היה חלק מהסגל המרוקאי, אך לא שותף לדקה. לאחר מונדיאל 1998, וכילי לא זומן עוד לנבחרת.

נפטר ב-18 בדצמבר 2023.

## קישורים חיצוניים

קטגוריה:כדורגלנים מרוקאים
קטגוריה:קשרי כדורגל מרוקאים
קטגוריה:כדורגלני מיינץ 05
קטגוריה:כדורגלני מינכן 1860
קטגוריה:כדורגלני טניס בורוסיה ברלין
קטגוריה:כדורגלני קרלסרוהה
קטגוריה:כדורגלני נבחרת מרוקו
קטגוריה:כדורגלני סקודה קסנתי
קטגוריה:כדורגלני גביע אפריקה לאומות 1998
קטגוריה:כדורגלני מונדיאל 1998
קטגוריה:מרוקאים שנולדו ב-1970
קטגוריה:מרוקאים שנפטרו ב-2023
קרב עלם חלפה

שמאל|ממוזער|350px|מהלכי קרב עלם חלפה
**קרב עלם חלפה** (בתעתיק מדויק מערבית: עלם חלפא) היה קרב בין כוחות חבר העמים הבריטי לבין כוחות הציר, שנערך בראשית ספטמבר 1942 בשטח מצרים במסגרת המערכה בצפון אפריקה במלחמת העולם השנייה.

הקרב היה השני בסדרת עימותים צבאיים בין שני הצדדים בקו אל עלמיין ובסביבתו הקרובה. הוא קיבל את שמו מרכס אל חלפא (בערבית: علم حلفا, עלם חלפא), ששימש כעוגן מרכזי של מערך ההגנה הבריטי במהלך הקרב.

במסגרת הקרב הצליחו כוחות הארמייה השמינית לבלום את ניסיונה של ארמיית הפאנצר אפריקה בפיקוד ארוין רומל, לאגף מדרום את קו אל עלמיין, ולאלץ אותה לסגת לעמדות המוצא שלה לאחר שספגה אבדות ניכרות.

קרב עלם חלפה מסמן נקודת מפנה במערכה הצבאית בצפון אפריקה. הייתה זו המתקפה **הגדולה** האחרונה, שניהלו כוחות הציר בזירה זו. מכאן ואילך עברה היוזמה האסטרטגית לידי כוחות בעלות הברית, והם לא שמטו אותה מידיהם עד תום המערכה בצפון אפריקה וכניעת שארית כוחות הציר בתוניסיה במאי 1943.

בנוסף, הקרב היה הפעם הראשונה במערכה במדבר המערבי, שכוחות חבר העמים הבריטי ניהלו קרב מגננה מתוכנן ומאורגן היטב, תוך תיאום ושיתוף פעולה בין כל החיילות, ולא נגררו אחרי יוזמות הצד השני (רומל). שינוי זה נזקף במידה רבה לזכותו של מפקדה החדש של הארמייה השמינית, ברנרד מונטגומרי, שנכנס לתפקידו זמן קצר לפני פתיחת הקרב.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:קרב אל-עלמיין
עלם חלפה
קטגוריה:מלחמת העולם השנייה: 1942
קטגוריה:מצרים במלחמת העולם השנייה
קוונטיזציה (עיבוד אותות)

ממוזער|500x500px|הדרך הפשוטה ביותר לבצע קוונטיזציה לאות היא להמיר בכל נקודת דגימה את ערך המשרעת האנלוגי המקורי לערך הדיגיטלי הקרוב ביותר האפשרי. דוגמה זו מראה את האות האנלוגי המקורי (ירוק), אות דגום (נקודות שחורות), את האות המשוחזר מן האות הדגום (צהוב) ואת ההפרש בין האות המקורי והאות המשוחזר (אדום). ההפרש בין האות המקורי ואת האות המשוחזרת הוא שגיאת הקוונטיזציה.
במתמטיקה ובעיבוד אותות דיגיטלי, **קְוַּנְטִיזַצְיָה** (בעברית: **כִּמּוּי**), היא תהליך מיפוי של ערכי קלט רבים לערכי פלט מועטים. קוונטיזציה גם מהווה את הליבה של אלגוריתמי דחיסה מאבדת נתונים.

ההפרש בין הערך הנקלט והערך הדגום שלו נקרא **שגיאת קוונטיזציה**.

התקן (או פונקציה אלגוריתמית) שמבצע קוונטיזציה נקרא **קוונטייזר**. ממיר אנלוגי-לדיגיטלי הוא דוגמה לקוונטיזר.

בתקשורת, קוונטיזציה היא חלק משרשרת הקליטה והשידור של אות המכיל מידע (סיגנל). כאשר נע האות דרך הרכיבים בשרשרת, מתווסף אליו רעש כתוצר לוואי. את הרעש שמוסיף הקוונטייזר בשרשרת ממדלים כרעש קוונטיזציה. איכות האות במוצאו נמדדת ביחס אות לרעש קוונטיזציה (SQNR).

על מנת לייצג פתרון של פונקציה רציפה (בעלת מספר אינסופי של ערכים) בסביבה ספרתית (דיגיטלית, ממוחשבת), מתבצעת קוונטיזציה, אשר ממירה את נתוני האות הרציף לתחום הערכים שמאפשר המחשב (אות בדיד).

## ממיר אנלוגי לדיגיטלי (ADC)
ממיר אנלוגי לדיגיטלי (ADC; Analog to Digital Converter) עשוי לבצע שני תהליכים: '''דגימה''' ו**קוונטיזציה**.

**דגימה** ממירה אות מתח (כפונקציה של זמן) לאות בדיד (רצף של מספרים ממשיים). **קוונטיזציה** בוחנת את המספר הממשי הנדגם, ומחליפה אותו בערך מקורב, מתוך הקבוצה הסופית של הערכים הבדידים (רמות) אותה מאפשרת המערכת. תהליך הקוואנטיזציה הכרחי לאחסון ולעיבוד מידע מספרי (נומרי), והוא כרוך באיבוד חלקי של מידע באופן בלתי נמנע.

בסביבות בינאריות ממוחשבות, הרמות האפשריות הנפוצות לייצוג ערכי האות ("אורכי ה**מילה**") נשענות על חזקות של שתיים: 8 סיביות (256 רמות), 16 סיביות (65,536 רמות), 32 סיביות (4.3 מיליארד רמות לערך), וכן הלאה. ככל שה**מילה** ארוכה יותר (מכילה יותר סיביות) כך עולה מידת הדיוק של הייצוג, ושגיאת הקוונטיזציה קטנה בהתאם. עם זאת, אורכי מילה גבוהים מחייבים הקצאה רבה יותר של זיכרון, וניצול רב יותר של משאבי העיבוד במערכת.

מבחינה מתמטית טהורה, ניתן לבצע קוונטיזציה בכל בסיס מספרי.

## ראו גם
* דיגיטציה
* שגיאת קיטום

## קישורים חיצוניים

* 

קטגוריה:רעש (אלקטרוניקה)
קטגוריה:עיבוד אותות
קטגוריה:עיבוד אותות ספרתי
קטגוריה:הנדסת מערכות תקשורת
קטגוריה:טכנולוגיה תקשורתית
ראשיד עזוזי

**ראשיד עזוזי** (בערבית: **رشيد عزّوزي**, בצרפתית: **Rachid Azzouzi**, נולד ב-10 בינואר 1971 בפאס שבמרוקו) הוא כדורגלן עבר מרוקאי ששיחק בעיקר בדיסבורג, פורטונה קלן, גרויטר פירט ונבחרת מרוקו בעמדת הקשר.

## קריירת מועדונים
עזוזי נולד בפאס שבמרוקו, ובילדותו היגר עם משפחתו לגרמניה, וגדל בחבל הריין. לאחר ששיחק בנעוריו במועדונים מהעיר מריהדורף, החל לשחק במועדון החובבים של פ.צ. קלן, שם שיחק שנה אחת. בקיץ 1989 חתם עזוזי בדיסבורג, ששיחקה אז בליגת הבונדסליגה השנייה. בתחילת ימיו במועדון לא הרבה לשחק, אך עם הזמן הפך לשחקן משמעותי יותר ויותר. את עונת 1990/91 סיימה דיסבורג במקום השני בבונדסליגה השנייה, והעפילה אל הבונדסליגה. בעונת 1991/92, הראשונה של עזוזי בבונדסליגה, הוא שיחק 17 משחקים, אך המועדון נשר בחזרה לבונדסליגה השנייה כבר אחרי עונה אחת. גם שהות זו הייתה קצרה, וכבר בעונת 1992/93 שבו עזוזי ודיסבורג לבונדסליגה, בתקווה שחזרה זו לבונדסליגה תהווה תקיעת יתד בליגה. בעונה הראשונה בבונדסליגה, 1993/94, עזוזי היה שחקן משמעותי מאוד בקבוצה, שיחק 26 משחקים וסייע לדיסבורג לסיים במקום התשיעי המפתיע. עם זאת, הקבוצה נשרה שוב לבונדסליגה השנייה בעונת 1994/95, ועזוזי עזב את דיסבורג לאחר שש עונות, בהן הבקיע ארבעה שערים ב-111 הופעות ליגה.

בקיץ 1995 חתם עזוזי בפורטונה קלן מהבונדסליגה השנייה, שם שיחק שתי עונות, כאשר בעונה הראשונה היה שחקן הרכב קבוע, ובעונה השנייה פחתה מאוד כמות ההופעות שלו. לאחר שתי עונות בפורטונה קלן, חתם עזוזי בגרויטר פירט, שם שיחק שש עונות רצופות, בכולן היה שחקן קבוע בהרכב של הקבוצה, ששיחקה לכל אורך התקופה בבונדסליגה השנייה. עונת 2001/02 הייתה עונה חריגה במונחיו של עזוזי, כן בעונה זו הבקיע 15 שערי ליגה, כאשר באף עונה אחרת בקריירה שלו לא הבקיע יותר מחמישה שערים. בתום עונת 2002/03 עזב עזוזי את גרויטר פירט לאחר שצבר 156 הופעות ליגה והבקיע 27 שערים, וחתם בקבוצה הסינית צ'ונגג'ינג ליפאן. עזוזי שיחק בקבוצה זו 11 משחקים בלבד, וחזר לחצי עונה בגרויטר פירט, שם הוסיף 12 הופעות ושער אחד למאזנו בקבוצה. בשנת 2004 פרש עזוזי ממשחק פעיל.

## קריירה בינלאומית
עזוזי השתתף עם נבחרת מרוקו בגביע אפריקה לאומות 1992, באולימפיאדת ברצלונה (1992) ובמונדיאל 1994. בשלושת הטורנירים הודחה מרוקו בשלב הבתים. עזוזי השתתף כמו כן בגביע אפריקה לאומות 1998, ממנו הודחה מרוקו ברבע הגמר לאחר הפסד 2-1 לנבחרת דרום אפריקה, ובמונדיאל 1998, ממנו הודחה מרוקו בשלב הבתים. מונדיאל 1998 היה הטורניר הגדול האחרון בו עזוזי השתתף.

## לאחר הפרישה
עזוזי שימש מנהל ספורטיבי בגרויטר פירט מאז פרישתו ועד לשנת 2012. בשנה זו מונה למנהל הספורטיבי של פ.צ. סנט פאולי, תפקיד אותו מילא עד דצמבר 2014. ביוני 2015 חתם עזוזי על חוזה לשנתיים כמנהלה הספורטיבי של פורטונה דיסלדורף.

## קישורים חיצוניים

קטגוריה:כדורגלנים מרוקאים
קטגוריה:קשרי כדורגל מרוקאים
קטגוריה:פאס: כדורגלנים
קטגוריה:כדורגלני דיסבורג
קטגוריה:כדורגלני פורטונה קלן
קטגוריה:כדורגלני גרויטר פירט
קטגוריה:כדורגלני צ'ונצ'ינג ליפאן
קטגוריה:כדורגלני נבחרת מרוקו
קטגוריה:כדורגלני גביע אפריקה לאומות 1992
קטגוריה:כדורגלנים באולימפיאדת ברצלונה (1992)
קטגוריה:כדורגלני מונדיאל 1994
קטגוריה:כדורגלני גביע אפריקה לאומות 1998
קטגוריה:כדורגלני מונדיאל 1998
קטגוריה:מרוקאים שנולדו ב-1971
משה חייבי

הרב **משה חייבי** (1836 ה'תקצ"ו – 1939 ה'תרצ"ט) היה רבה של שכונת "מחנה יוסף" בתל אביב.

## ביוגרפיה
משה חייבי נולד בעיר תעיז שבתימן. עוד בילדותו התגלה כעילוי, ולכן נשלח ללמוד בבית המדרש בעיר הבירה, צנעא. בגיל ארבע עשרה הוסמך על ידי חכמי צנעא לשוחט ובודק. בהמשך חייו התפרסם כרב, מורה וכתלמיד חכם והעמיד תלמידים לרוב.

הרב משה חייבי היה חובב ציון מובהק וכל חייו נכסף לארץ הקודש על אף שבתימן לא הכירו את הציונות בנוסח האירופי שלה.
הרב שתה בצמא את הסיפורים על ארץ ישראל וירושלים ומוסדות התורה שבה, ובעלייתו לארץ הפך את חלומו למציאות.

בגיל שבעים שנת תרס"ו (1906) נטש את עירו ואת ביתו נפרד מקהל תלמידיו, ועלה לארץ ישראל, לאחר שפגש בעיר מולדתו שליח מהארץ בשם אברהם נדאף, שהרבה לספר לו עליה. שמו של הרב משה הלך לפניו ובין הבאים לשמוע את דברי התורה מפיו היה אהרן שלוש מייסד נווה צדק הסמוכה.
ביתו של הרב שימש כבית כנסת, כתלמוד תורה לילדים וכבית מדרש לשוחרי תורה.

בזמן מלחמת העולם הראשונה במסגרת גירוש יפו ותל אביב הוגלה הרב בן השמונים לצפת, ושם שהה עם משפחתו עד לאחר סיום המלחמה, שלאחריה חזר ליפו.

הרב חייבי נפטר בשיבה טובה (בגיל 103) בשנת תרצ"ט (1939).
שלושים ושלוש שנים חי רבי משה חייבי בארץ ישראל, ביפו ובתל אביב. בכל הימים האלו לא פסק פיו מלימוד התורה ולא הפסיק להרביץ תורה בתלמידיו.
הרב משה חייבי היה מאנשי הרוח הבולטים של עדת בני תימן, אבל אזור השפעתו לא הצטמצם רק בעדה זו אלא הקיף את כלל ישראל.

## הנצחתו
בי"ח טבת התשנ"ג, 11 בינואר 1993, בלשכת ראש עיריית תל אביב-יפו דאז, שלמה להט, הוכרז על קריאת רחוב בתל אביב יפו על שמו.

למעמד זה הוזמנו והגיעו: הרב יוסף צוברי הרב הראשי לעדה התימנית בתל אביב יפו, אהרון חייבי שופט בדימוס, מאיר בן דב- סגן ראש עיריית תל אביב יפו דאז, הרב מורדכי יצהרי- סגן ראש עיריית תל אביב יפו. ובנו הרב יעקב חייבי.

קטגוריה:רבני דרום תימן
קטגוריה:אחרוני תימן
קטגוריה:רבנים תימנים ישראלים
קטגוריה:תל אביב-יפו: רבני שכונות
קטגוריה:שוחטים
קטגוריה:אישים הקבורים בבית הקברות טרומפלדור
קטגוריה:מגורשי תל אביב
קטגוריה:יהודים שהגיעו לגיל מאה
קטגוריה:רבנים שהגיעו לגיל מאה
קטגוריה:ארץ-ישראלים שנולדו ב-1836
קטגוריה:ארץ-ישראלים שנפטרו ב-1939